b'\n_START_ARTICLE_\nQuedex\n_START_SECTION_\nKehitys\n_START_PARAGRAPH_\nStavrosin mukaan Quedex oli h\xc3\xa4nen Commodore 64 -peleist\xc3\xa4 vaikein kehitt\xc3\xa4\xc3\xa4, ja h\xc3\xa4n k\xc3\xa4ytti siihen aikaa viisi kuukautta. Kolmessa kuukaudessa h\xc3\xa4n kehitti pelin perusrutiinit, joihin h\xc3\xa4n haki apua koulun fysiikan kirjoista saadakseen kuulan liikkeet n\xc3\xa4ytt\xc3\xa4m\xc3\xa4\xc3\xa4n mahdollisimman luontevilta. Lopputulosta h\xc3\xa4n piti parhaana, mihin pystyi. C-lehden haastattelussa h\xc3\xa4n piti koodin kauneutta toissijaisena pelin toimivuudelle. Pelin kehityksen j\xc3\xa4lkeen Fasoulas l\xc3\xa4hti armeijaan. Quedex j\xc3\xa4i h\xc3\xa4nen viimeiseksi tuotokseksi Commodore 64:lle, sill\xc3\xa4 seuraavaksi h\xc3\xa4n ryhtyi suunnittelemaan Amiga-peli\xc3\xa4._NEWLINE_Quedexin musiikin s\xc3\xa4velsi Matt Gray.\n_START_SECTION_\nVastaanotto\n_START_PARAGRAPH_\nZzap!64 arvioi pelin my\xc3\xb6nteisesti ja antoi sille arvosanan 92\xc2\xa0%. Arvostelussa pelin sanottiin olevan \xe2\x80\x9domintakeinen ja kauniisti toteutettu\xe2\x80\x9d pulmapeli._NEWLINE_C-lehden arvostelussa Niko Nirvi kehui grafiikkaa, mutta piti peli\xc3\xa4 keskinkertaisena. H\xc3\xa4n antoi sille arvosanaksi kuitenkin nelj\xc3\xa4 t\xc3\xa4hte\xc3\xa4 viidest\xc3\xa4. My\xc3\xb6hemm\xc3\xa4ss\xc3\xa4 arviossa toimittaja Juho Kuorikoski kutsui peli\xc3\xa4 \xe2\x80\x9dpiinaavaan vaikeaksi\xe2\x80\x9d, mutta piti pelin grafiikkaa edelleen komeana._NEWLINE_The One -lehti antoi Amiga-versiolle 76% arvostelussaan._NEWLINE_ACE -lehti antoi Amiga-versiolle 890 pistett\xc3\xa4.'